
[bookmark: _Toc420071009][bookmark: _Toc39934169]Apocalipsa lui Ioan: Biserica şi drama istoriei


În mod obișnuit, cine se gândeşte la Apocalipsa lui Ioan se gândeşte la sfârşitul istoriei, la timpul ultimelor lucruri din istorie (eschatologie). Cu toate acestea, trebuie spus că Apocalipsa reprezintă mai mult decât o fereastră spre vremea sfârşitului. Ea este o revelaţie cuprinzătoare despre felul în care se îndeplineşte dreptatea lui Dumnezeu pe pământ (fiind legată deci de teodicee – teologia dreptății divine), o prezentare a liniile mari ale planului lui Dumnezeu de mântuire şi de judecată a omenirii, precum și de înnoire a universului. Apocalipsa este o vedere de ansamblu a istoriei mântuirii și judecății omenirii, de început până la sfârşit („de la alfa la omega”). 
Deşi înseamnă „revelaţie”, sau „descoperire”, Apocalipsa include, de asemenea, şi referinţe la anumite informaţii trecute sub tăcere, încriptate, nedescoperite de Dumnezeu oamenilor, sau a căror descoperire va fi făcută mai târziu (vezi Apoc. 10:4, când Ioan aude glasul celor 10 tunete şi înţelege mesajul lor, dar, când dă să îl scrie îngerul care era cu el îi interzice să noteze acel mesaj). 
Astfel, date precise cum ar fi datele calendaristice ale sfârşitului lumii şi ale judecăţii finale nu apar nicăieri. Numeroase alte detalii sunt doar parţial desluşite, în vreme ce alte detalii rămân încă necunoscute, ţinute sub cheia autorităţii lui Dumnezeu (termene, perioade, evenimente, denumiri, simboluri etc.). 
Cu toate acestea, tabloul general este destul de clar, în liniile sale generale: lumea se află în cursul unei judecăţi în timp, a lui Dumnezeu, care are loc pe etape, şi se îndreaptă spre o formă severă şi finală a acestei judecăţi (ziua judecăţii), ca şi spre o experienţă fără egal a înnoirii întregului univers (transfigurarea universului; judecata finală, pământul nou şi cerul nou, iazul de foc).





1 [bookmark: _Toc244745235][bookmark: _Toc420071010][bookmark: _Toc39934170]Genul apocaliptic: definiţie şi caracteristici

Ca gen teologic şi literar, genul apocaliptic (gr. apocalupsis = dezvăluire, descoperire, revelaţie)[footnoteRef:1] reprezintă un gen înrudit cu cel profetic, fără a se confunda, însă, cu acest gen. Genul apocaliptic s-a dezvoltat în perioada intertestamentară şi reprezintă o literatură de criză spirituală şi politică, scrisă în vremuri de încercare, prin care se exprimă în limbaj direct dar şi simbolic, încifrat, nădejdea că Dumnezeu va judeca lumea şi va face dreptate oamenilor credincioşi. Poporul aflat în exil, sau într-o perioadă de persecuţie, încearcă să înţeleagă, astfel, voia lui Dumnezeu, să se încurajeze privind istoria omenirii de la un capăt la celălalt (de la a la z, de la alfa la omega), la confruntarea dintre bine şi rău, ca să anticipeze eliberarea finală şi a ziua judecăţii din urmă prin care cei drepţi vor fi răzbunaţi şi răsplătiţi iar cei nedrepţi vor fi pedepsiţi. [1:  Cf.  Creţia şi C. Bădiliţă (eds), Apocalipsa lui Ioan în Tradiţia Iudeo-Creştină, C. Bădiliţă and  Creţia (trad.), studiu introductiv de C. Bădiliţă, Bucureşti: Humanitas, 1998, 11–13; W. Riley, Aventura Spirituală a Apocalipsului. Ce le spune Duhul Bisericilor, M. Broşteanu (trad), Bucureşti: Arhiepiscopia Romană Catolică de Bucureşti, 2000,   14–19.] 

J.J. Collins defineşte genul apocaliptic în termenii modului revelaţiei şi a detaliilor acesteia:
 
Apocalipsa este un gen de literatură revelatorie prezentată în context narativ, în cadrul căreia revelaţia este dată unui om prin medierea unei fiinţe supranaturale, şi care dezvăluie o realitate transcendentă cu dimensiune temporală, deoarece se preocupă de salvarea eschatologică, dar şi spaţială, prin referirile pe care le face la o altă lume, supranaturală.[footnoteRef:2] [2:  Definiţia lui J.J. Collins, apărută în Semeia 14 (1979), 9. Cf. M.E. Stone (ed), Jewish Writings of the Second Temple Period: Apocrypha, Pseudepigrapha, Qumran Sectarian Writings, Philo, Josephus, partea a doua din Compendia Rerum Iudaicarum ad Novum Testamentum, Assen: Van Gorcum, 1984,  393, 403. ] 


Definiţia axată pe genul literar, sugerată de D. Hellholm (1982) şi D. Aune (1987), subliniază efectele literaturii apocaliptice[footnoteRef:3]: [3:  D. Hellholm (ed), Apocalypticism in the Ancient Near East and the Hellenistic World, Tübingen: J.D.C. Mohr, 1983; D. Aune, The New Testament in Its Literary Environment, Cambridge: Clarke, 1987.] 


[Genul literar al Apocalipsei] încearcă să interpreteze circumstanţele prezente, pământeşti, în lumina universului supranatural şi a viitorului, şi să influenţeze atât înţelegerea cât şi comportamentul audienţei prin intermediul autorităţii divine.

Pentru unii autori, literatura apocaliptică are trei mari caracteristici, ea urmărind să explice înţelesul istoriei, suferinţa poporului lui Dumnezeu, venirea lui Mesia şi a împărăţiei lui Dumnezeu. De exemplu, M. E. Boring scrie astfel:

[Autorii apocaliptici] se adresau generaţiei lor proprii cu nevoia urgentă a celor ce caută cu lacrimi sensul luptei şi suferinţei lor. Întrebarea lor nu era „Când va veni sfârşitul?” ci „Care este sensul suferinţei noastre?” Convingerea lor că sfârşitul trebuie să fie aproape nu era bazată pe un calcul matematic ci pe tenacitatea credinţei lor.[footnoteRef:4] [4:  M.E. Boring, Interpretation: A Bible Commentary for Teaching and Preaching, "Revelation,"  43.] 


G.B. Caird explică astfel motivele autorilor apocaliptici: 

[ei scriau] ca să încurajeze rezistenţa iudaică să facă faţă atacurilor păgânismului, şi le arătau că suferinţa naţională a fost prevestită şi avea un sens cosmic divin, iar Dumnezeu îi va răzbuna în final. Este caracteristic pentru aceste scrieri faptul că ele prezintă o criză a prezentului… pe fundalul istoriei universale, lupta din prezent fiind parte din lupta purtată între împărăţia luminii şi împărăţia  întunericului, iar victoria asupra duşmanului imediat şi vizibil fiind o expresie a victoriei finale a lui Dumnezeu.[footnoteRef:5] [5:  G.B. Caird, The Revelation of St. John the Divine (BNTC). London, 1966 (1st ed.; 1984, 2nd ed.; reprint, Hendrickson Publishers, 1993),  9.] 

 

1.1 Caracteristicile generale ale genului apocaliptic[footnoteRef:6] [6:  Cf. Creţia şi Bădiliţă, Apocalipsa,  11–67;] 


Originile genului apocaliptic sunt localizate în timpul exilului babilonian şi se bazează pe tradiţiile canaanite şi mesopotamiene, babiloniene şi persane.[footnoteRef:7] În aceste zone era preţuită Revelaţia prin vise şi viziuni (tehnici mantice – de citire a viselor şi semnelor; manticism), date prin diverşi intermediari (îngeri, duhuri, oameni, fiinţe neobişnuite etc., cf. cartea profetului Daniel), iar aceste metode au fost folosite şi de evrei, în timpul exilului. Într-un cadru mai general, se poate observa că atunci când cuvântul scris, Revelaţia directă şi consemnată în scris, a lipsit, sau când accesul la ea a fost dificil, Dumnezeu a vorbit în multe feluri, inclusiv prin viziuni, vise, şi întâlniri cu îngerii.  [7:   Cf. S. Agouridis, Comentariu la Apocalipsă, C. Coman (trad.), Bucureşti: Editura Bizantină, 1997,  15–16. ] 

Astfel, se pot găsi texte apocaliptice atât în VT cât şi în NT. În VT apar pasaje apocaliptice în Daniel, Ezechiel, Isaia, Zaharia etc. În NT, se pot aminti pasajele denumite „mica apocalipsă” din Marcu 13, Matei 24-25, şi Luca 21, urmate de textele din Romani 9-11, 1-2 Tesaloniceni. 
Exemple de apocalipse pseudepigrafe evreieşti ar include cărţi cum sunt: 1 Enoch, Testamentul celor 12 patriarhi, Înălţarea lui Moise, Testamentul lui Avraam, Apocalipsa lui Ezra, Baruch, Revelaţia lui Adam către fiul său Set, Apocalipsa lui Moise, Apocalipsa lui Şadrac etc. Exemple de apocalipse pseudepigrafe creştine pot fi: Apocalipsa lui Pavel, Apocalipsa lui Petru, Apocalipsa Sf. Ioan teologul, Apocalipsa Fecioarei, Apocalipsa lui Toma, Apocalipsa lui Iacov, A Doua Apocalipsă a lui Iacov, Apocalipsa lui Ştefan, Viziunea lui Pavel etc.

Pseudepigrafia, este caracterul atribuit, imaginar, al unei apocalipse, pseudonim în esenţă. Lucrările apocaliptice sunt adesea atribuite unui personaj faimos din trecut, care conferă mai mare autoritate Revelaţiei. În perioada celui de al doilea templu, au fost concepute multe lucrări pseudepigrafe, puse pe seama unor personalităţi biblice (Abel, Enoh, Avraam, Ezra etc.). 

Viziuni. Realităţi fantastice, încărcate de simbolism, caracterizate prin detalii dramatice (culori vii, contrastante – roşu, verde, negru etc.; animale fantastice, neobişnuite; antiteze paradoxale: de exemplu, ghiaţă fierbinte, foc care nu mistuie etc., viziuni ale zilei judecăţii, ale unor locuri inaccesibile).

Călătorii până la capătul lumii, sau deplasări în locuri greu accesibile (în infern - Hades, în ceruri, în închisoarea îngerilor, la muntele lui Dumnezeu, în peşterile adâncului, călătorii cu corabia pe mări fantastice etc.) Călătorii în timp, de la creaţie până în ziua judecaţii, a pedepsei sau răsplătirii finale. Interes pentru cosmologie, astronomie, ca modalitate de înţelegere a mersului universului.

Caracter mesianic, mijlocitor (intermediar), al autorului sau al personajului principal al apocalipsei. Rol major, intermediar al strămoşilor, al personajelor importante ale istoriei.

Cheie istorică pentru mântuirea omenirii. În general apocalipsele erau interesate să descopere cheia planului istoric al lui Dumnezeu (un fel de literatură pre-gnostică), răspunsul la întrebarea de ce şi până când vor suferi iudeii, poporul lui Dumnezeu. Cum observă R.H. Mounce:

Un rol major al apocalipselor era acela de a explica de ce drepţii sufereau şi de ce împărăţia lui Dumnezeu întârzia. […] Literatura apocaliptică se concentrează pe o perioadă viitoare în care Dumnezeu va interveni să judece lumea şi să restabilească dreptatea şi neprihănirea.[footnoteRef:8] [8:  R. H. Mounce, The Book of Revelation, The NICNT, Grand Rapids, MI: Eerdmans, 1999, 3rd ed (1977), 19.] 


Dualism. Literatura apocaliptică urmăreşte lupta dintre bine şi rău, dintre Dumnezeu şi Satan (Balaurul răutăţii). Acesta din urmă pare să controleze veacul prezent, în vreme ce Dumnezeu are ultimul cuvânt şi controlul suprem. 

Dialoguri cu îngerii, cu divinitatea, cu fenomenele naturii (tunete, fulgere), cu diverse elemente personificate ale naturii, cu animale fantastice. 

Caracter neprecizat al localizării geografice şi temporale, al aşezării în timp şi spaţiu, concentrare pe seria de revelaţii, de viziuni.

Detalii eschatologice. Literatura apocaliptică include detalii eschatologice, dar nu se confundă cu eschatologia (studiul sau cunoştinţa despre lucrurile din urmă, despre ultimile evenimente ale istoriei înainte de final, de judecată). Orizontul apocalipselor este mai general, acoperă o zonă mai mare de timp şi spaţiu, având, de fapt, vocaţia întregului, a universalului. 

Experienţe contrastante, paradoxale: foc rece ca ghiaţa, întuneric, lumină, glasuri care nu pot fi înţelese, genuni şi adâncuri fără fund unde sunt legaţi îngerii etc.


1.2 Limbaj simbolic şi coduri

Apocalipsele folosesc diverse simboluri care trebuie decodate, au o concepţie globală, sunt pseudonime, localizate în contexte fantastice, supranaturale (viziuni în cer, în locuinţa morţilor), se bazează pe întâlniri cu îngerii şi explicaţii date de ei, aduc încurajare în persecuţie etc. Printre simboluri se numără numere simbolice, fiinţe simbolice (animale, persoane, fiinţe îngereşti), culori simbolice, locuri simbolice etc. De exemplu, o femeie care plânge (a patra viziune din 4 Ezra) este un simbol al Sionului; tot o femeie este simbolul lui Israel sau al Bisericii, în Apocalipsa lui Ioan (Apoc. 12); păsările care îl laudă pe Dumnezeu în 3 Baruch reprezintă sufletele celor credincioşi; în  cartea profetului Daniel se ridică din mare patru fiare care simbolizează patru împăraţi; în cartea profetului Zaharia apar patru care cu cai de culori diferite (roşu, negru, albi, bălţaţi) care ies să cutreiere (să verifice) pământul (Zah. 6; imaginea este folosită şi de Ioan în Apoc. 6, 19). 

Codul culorilor simbolice în Apocalipsa

În ce priveşte culorile, semnificaţia lor este adesea uşor de intuit. Astfel, alb înseamnă victorie, curăţie, fapte bune, răsplată divină. Roşu înseamnă sânge, război, pedeapsă, ispăşire, răutate extremă (balaurul roşu). Galben (sau vânăt) înseamnă molimă, epidemie, boală, primejdie. Negru înseamnă lipsă, moarte, necaz, posedare sau stăpânire demonică. Cenuşiul, penumbra, este culoarea nedefinită a aşteptării judecăţii (nici zi, nici noapte).

Codul fiinţelor simbolice în Apocalipsa

În cartea Apocalipsei apar şi numeroase fiinţe simbolice, care nu se întâlnesc în realitate. Diversele lor caracteristici sunt încărcate de simbolism spiritual: coarnele semnifică putere (sau chiar împăraţi, cf. 17:12); capetele înseamnă împăraţii dintr-o serie (sau dinastie), sau chiar munţi (localizare geografică, cf. 17:9); aripile înseamnă acţiune, disponibilitate, putere; ochii înseamnă observaţie, omniştiinţă, cercetare, control; mielul înseamnă jertfă, curăţie, figura mesianică; miel cu coarne şi cu glas de balaur este imaginea antihristică a profetului mincinos; leul înseamnă regalitate, putere; caii înseamnă luptă, judecată, atac, pedeapsă, victorie; lăcustele înseamnă pustiire, flagel, molimă, plagă; vulturul înseamnă judecată, herald divin, vestitor al judecăţilor divine; balaurul înseamnă răul suprem, Diavolul, Satana, putere spirituală sau imperiu pământesc; fiarele asociate cu balaurul înseamnă forme puternice ale răului, ale conducerii statale sau ale religiei pervertite, care se pun în slujba răului etc. O parte din codurile fiinţelor simbolice sunt preluate din Vechiul Testament (Daniel, Ezechiel, Isaia), altele fac parte din cultura secolului întâi.
Iată câteva din fiinţele simbolice din Apocalipsa şi referinţele lor:

24 de bătrâni cu haine albe  şi cununi de aur, 4:4
Patru făpturi vii, cu câte 6 aripi, pline de ochi, 4:6-8
	Prima, ca un leu
	A doua, ca un viţel,
	A treia, ca un om
	A patra, ca un vultur în zbor
Mielul junghiat, cu şapte coarne şi şapte ochi, 5:6
Cei patru cai ai Apocalipsei şi călăreţii lor, 6:2-8
	Primul cal, alb
	Al doilea cal, roşu
	Al treilea cal, negru
	Al patrulea cal, galben

Un vultur care strigă „vai, vai, vai!”, 8:13
Lăcuste mari cât caii, cu feţe omeneşti, 9:1-11
Cai cu nişte cozi ca nişte şerpi, 9:19
Fiara din Adânc, 11:7
Un balaur mare, roşu, cu şapte capete, zece coarne, 12 
O fiară din mare, cu zece coarne, şapte capete şi şapte cununi împărăteşti, 13:1
O fiară de pe pământ, cu două coarne ca de miel şi cu voce ca de balaur, 13:11
Trei broaşte, adică trei duhuri rele, 16:13
Femeia călare pe o fiară stacojie, 17:3-5

Geografie simbolică

Codul geografiei simbolice din Apocalipsa include elemente specifice cum sunt cele din lista următoare:

Norii, 1:7, locus-ul venirii lui Isus; 10:1, un înger puternic vine pe nor; 11:12, cei doi martori sunt înviaţi şi sunt chemaţi în cer; 14:14-16, locul unde stă Fiul Omului, care are secera pentru secerişul pământului.
Ușă deschisă în cer, 4:1, locul revelaţiei lui Ioan; Cer, loc al semnelor cereşti, al Templului ceresc, al liturghiei cereşti, al scaunului de domniei al lui Dumnezeu etc.
Scaunul de domnie înconjurat cu un curcubeu, 4:4, domnia lui Dumnezeu.
Pământ, sub pământ, pe mare, 5:13, sunt expresii care indică habitatul vieţuitoarelor de pe Tera.
Cer şi pământ vechi, cer şi pământ noi, 20:11, 21:1.
Munţi şi insule mutate din loc, cer strâns ca un sul, 6:13-14: 16:20; semn al judecăţii finale (plus soare negru, lună roşie ca sângele, stele căzătoare ca smochinele).
Peşteri şi stânci, 6:15-16, ascunzişuri subterane care nu pot păzi de mânia lui Dumnezeu.
Patru colţuri ale pământului, patru vânturi, 7:1, punctele cardinale.
Sistem solar: Pământ, mare, râuri şi izvoare, lună şi soare şi stele: domeniu creaţiei divine, dar şi al acţiunii judecăţii lui Dumnezeu, 8, 9; 14:7; 16:3-8
Mare şi pământ, 10:2, autoritate deplină pe pământ.
Marea, un loc al morţii, alături de Hades, cf. 20:13-14.
Templul lui Dumnezeu, 11:2.
Adâncul, fântâna adâncului, 9:1-2; 11:7; 20:1-3.
Locul numit „Sodoma şi Egipt”, 11:8. Loc al păcatului și al robiei.
Mare cutremur de pământ, 11:13.
Nisipul mării, 13:1.
Râul cel mare, Eufratul, 16:12, loc al adunării împăraţilor răutăţii.
Armaghedon, locul bătăliei finale, 16:16.
Văzduh, 16:17, loc final atins de judecata potirelor.
Ape mari, 17:1, locul unde stă prostituata cea mare.
Babilonul cel mare, 18, cetatea prosperităţii şi a necredincioşiei care exercită guvernarea mondială.
Cetatea sfântă, noul Ierusalim, 21:2, 10-27.
Râul cu apa vieţii, 22:1.
Lumină perpetuă, lumină  (nici noapte, nici lumina soarelui), 21:23, 22:5.
Locul numit Afară, 22:15, locul celor pedepsiţi.


Codul numerelor simbolice în Apocalipsa[footnoteRef:9] [9:  Compilaţie de F. Just, S.J. - Loyola Marymount University.
] 


Ideea că numerele guvernează lumea este veche, era prezentă în Egipt, iar în Grecia este reprezentată de Pitagora. În civilizaţiile antice, unde literele alfabetului aveau şi valoare numerică s-a dezvoltat ghematria, ştiinţa care încerca să găseacă mesaje cifrate în mesajele simple, alfabetice, sensuri ascunse în valorile numerice ale cuvintelor (caz întâlnit şi în Apocalipsa, pentru 666, şi în evanghelia după Matei, pentru numărul davidic 14).
Semnificaţia simbolică a numerelor în Apocalipsa, şi în general, în Biblie, este variată. Lista de mai jos dă câteva valori simbolice, care însă nu caracterizează doar Apocalipsa ci şi restul Bibliei:

Valori simbolice principale ale numerelor:

1. Numărul unicităţii lui Dumnezeu, al perfecţiunii divine.
2. Numărul tovărăşiei, al martorilor, al mărturiei (cf. Deut. 19:15, 11:3).
3. Numărul completitudinii, al desăvârşirii divine, al lucrării divine caracteristice, unice (cf. 1 In. 5:8)1:4-5; 16:19
1/3. O treime, indică incompletitudinea, caracter interme-diar, Apocalipsa 8:7; 9:15; 12:4.
4. Numărul lumii, al pământului, cele patru puncte cardinale (10:8; 4:6; 7:1; 9:14 (Cf. Mat 24:31; Prov. 30:18-31).
5. Numărul simbolic al micimii care însă, este victorioasă; în multiplii săi, în special ai lui 10, reprezintă putere, forţă (cf. Isa. 30:17), 9:5.
6. Numărul simbolic al omului fără Dumnezeu (7-1=6), al păcatului (cf. Dan. 3:1), Apocalipsa 13:18., al antihristului.
7. Numărul perfecţiunii creaţiei, al implicării lui Dumnezeu în creaţie, al legăturii dintre Dumnezeu şi om: şapte culori ale curcubeului, şapte zile ale creaţiei, a şaptea zi – zi de odihnă (cf. Prov. 9:1), 1:4; 1:12; 4:5; 5:1; 5:6; 12:3; 13:1, sau al judecăţii divine perfecte: şapte peceţi, şapte trâmbiţe, şapte potire etc.
3,1/2 perioada intermediară, indică procesul, o etapă, prezenţa unui plan divin care va conduce la desăvârşirea lui 7 (uneori întâlnită, sub forma:  un timp, două timpuri, şi o jumătate de timp). Cf. 1,260 zile în Apocalipsa 11:3; 12:6, sau 42 de luni în Apocalipsa 11:2; 13:5, sau în Apocalipsa 12:14.
10. Numărul plinătăţii cantitative (Cf. Gen. 24:55). Poate fi şi un simbol al puterii, al desăvârşirii, dar şi unul al slăbiciunii. Numărul neamurilor, al popoarelor pe pământ. Cu privire la multiplii săi, sau puterile lui 10, cf. Daniel 1:12. Apocalipsa 17:12, 2:10; 1000 este puterea a treia a lui 10, şi vorbeşte despre imensitate, lungime extremă. 7000 semnifică din nou putere, aluzie la creaţie, cf. 7.11:13.
11. Numărul incompletitudinii, al mărturiei incomplete.
12. Simbolul Israelului sau al Bisericii. Cf. Apocalipsa 21:9-27. Este simbolul religiei organizate.
14. Numărul completitudinii, al mărturiei complete (7x2).
24. Simbolul continuităţii dintre cele două legăminte, din Vechiul Testament şi din Noul Testament, cf. Apocalipsa 4:4
28. Numărul mărturiei complete sau prezenţei complete pe pământ (7x4).
40. Numărul unei generaţii, al maturităţii, al testării, al încercării.
70 sau 72, numărul Neamurilor, al popoarelor care au populat pământul după potop, prin urmaşii lui Noe (Gen. 6-10).
666 sau 616, numărul antihristului, al perfecţiunii umane fără Dumnezeu.
144,000, Un număr al multitudinii celor salvaţi din Israel, dar foarte posibil şi din Biserică (dacă are valoare simbolică), al unei mulţimii imense din care nu lipseşte nimeni. Al poporului perfect, desăvârşit al lui Dumnezeu, din Vechiul Testament şi Noul Testament, 144x1000. Pătratul unui număr denotă intensitatea simbolului, iar 144 este 12x12 (cf. Apoc. 7:1-8; 14:1-4 etc.). 
10,000 x 100,000, simboluri ale numerelor extrem de mari, Apocalipsa 5:11; 7:9; sau 20,000 x 10,000.
 
Prezentarea numerelor din Apocalipsa
Ideea de număr, în general, arithmos, arithmeo, apare în mai multe text din Apocalipsa (5:11; 7:4; 7:9; 9:16; 13:17; 13:18; 15:2; 20:8). Mai precis însă, se întâlnesc o varietate de numere: fracţii, numerale cardinale şi ordinale.

Numere fracţionare:
 
1/10 + zecime, a zecea parte (decatos): Apocalipsa 11:13, o zecime din oraş cade, şapte mii de oameni mor în cutremur.
1/4 + pătrime, a patra parte (tetartos): Apocalipsa 6:8. Calul galben a primit putere să afecteze o pătrime din populaţia pământului cu sabie, foamete, epidemie, şi atacuri din partea animalelor sălbatice. 
1/3 + treime, a treia parte (tritos): Judecata trâmbiţelor aduce moartea celei de a treia părţi din toate vieţuitoarele, afectarea unei treimi din puterea de existenţă a luminii, a mării etc. Apocalipsa 8:7; 8:9; 8:10; 8:11; 8:12; 9:15; 9:18; 12:4;
½,  jumătate de oră, hemiorion (vezi şi 3½): Apocalipsa 8:1 
3, 1/2 + Trei şi jumătate (treis kai hemious): trei zile şi jumătate, Apocalipsa 11:9; 11:11; trei unităţi temporale („timp”) şi jumătate, Apocalipsa 12:14 (kairon, kai kairous, kai hemion kairou).

Numere întregi (cardinale şi ordinale):

unu (heis, mia, hen): una dintre cele 4 fiinţe vii, 4:8, 15:7; un bătrân, 5:5; 7:13; o pecete, 6:1; un vultur care strigă „vai!”, 8:13; un alt „vai”, 9:12; o voce, 9:13; un cap, 13:3; unul înger, 17:1, 19:17, 21:9; un împărat- corn, 17:10; împărat pentru un ceas, împreună cu fiara, 17:12; una în gândire, 17:13; 17:17; o zi, 18:8; o oră, 18:10; 18:17, 18:19; o perlă, 21:21. Cel dintâi (protos): Isus Hristos, primul născut, Apocalipsa 1:5; primul şi ultimul 1:17, 2:8; dragostea dintâi, 2:4; faptele dintâi, 2:5, 2:19; prima voce, 4:1 etc. Apocalipsa 4:7; 8:7; 13:12; 16:2; 20:5 20:6; 21:1; 21:4; 21:19; 22:13; ultimul (eschatos): Apocalipsa 1:17; 2:8; 2:19; 15:1; 21:9; 22:13. primul şi ultimul, alfa şi omega (to alfa kai to omega): Apocalipsa 1:8; 21:6; 22:13.
 doi (duo – vezi şi 42, 1260, şi 20,000): Apocalipsa 1:16; 2:12, 9:12; 11:4; 11:10; 12:14; 13:11; 19:20. Al doilea (deuteros): Apocalipsa 2:11; 4:7; 6:3; 8:8; 11:3; 11:14; 14:8; 16:3; 19:3; 20:6; 20:14; 21:8; 21:19.
trei (treis, vezi şi 3 ½): Apocalipsa 6:6; 8:13; 9:18; 16:13; 16:19; 21:13; a treia (tritos, o treime): Apocalipsa 4:7; 6:5; 8:10; 11:14; 14:9; 16:4; 21:19;
patru (tessares, - vezi 24, 144, 144,000): Apocalipsa 4:8; 5:6; 5:8; 5:14; 6:1; 6:6; 7:1; 7:2; 7:11; 9:13; 9:14; 9:15; 14:3; 15:7; 19:4; 20:8; 21:16; a patra, al patrulea (tetartos, vezi şi ¼ în Apo. 6:8) Apocalipsa 4:6; 4:7; 6:7; 8:12; 16:8; 21:19;
cinci (pente): Apocalipsa 9:5; 9:10; 17:10. Al cincilea, a cincea (pemptos): Apocalipsa 6:9; 9:1; 16:10; 21:20;
şase (hex, – vezi şi 666, mai jos): Apocalipsa 4:8; al şaselea (hectos): Apocalipsa 6:12; 9:13; 9:14; 16:12; 21:20.
şapte (hepta): Apocalipsa 1:4; 1:11; 1:12; 1:16; 1:20; 2:1; 3:1; 4:5; 5:1; 5:5; 5:6; 6:1; 8:2; 8:6; 10:3; 11:13; 12:3; 13:1; 15:1; 15:6; 15:7; 15:8; 16:1; 17:1; 17:3; 17:7; 17:9; 17:11; 21:9; al şaptelea (hebdomos): Apocalipsa 8:1; 10:7; 11:15; 16:17; 21:20.
opt (ogdoos): Apocalipsa 17:11; 21:20;
nouă (enantos): Apocalipsa 21:20
zece (deka, vezi 616, şi 666) Apocalipsa 2:10; 12:3; 13:1; 17:3; 17:7; 17:12; 17:16. Al zecelea (dekatos - cf. o zecime în Apocalipsa 11:13): Apocalipsa 21:20.
unsprezece, al unsprezecelea (hendekatos): Apocalipsa 21:20.
doisprezece (dodeka, vezi 12,000: Apocalipsa 12:1; 21:12; 21:14; 21:21; 22:2. Al doisprezecelea (dodekatos): Apocalipsa 21:20.
Douăzeci şi patru (eikosi tessares): Apocalipsa 4:4; 4:10; 5:8; 11:16; 19:4;
Patruzeci şi doi (tesserakonta kai duo, întotdeauna în legătură cu timpul, cu lunile, deci şi cu 3 ½) Apocalipsa 11:2; 13:5.
(şaizeci, cf. 1260; o sută, in Apocalipsa 16:21; cf. şi talantios = lit. un talant).
144 (hekaton tesserakonta tesaros, vezi şi 144,000): Apocalipsa 21:17.
666 (hexakosioi hexekonta hex, variantă textuală, 616: hexakosioi deka hex): Apocalipsa 13:18.
1000 şi multipli de 1000 (hilias, hiliades, vezi 1260, 12,000, 144,000): Apocalipsa 5:11; 20:2; 20:3; 20:4; 20:5; 20:6; 20:7.
1,260 (hilios diakosias hexekonta, 1,260 zile = 3 ½ ani, cu luni de câte 28 de zile): Apocalipsa 11:3; 12:6;
1600 (hilios hexakosios): Apocalipsa 14:20;
7,000 (hiliades hepta): Apocalipsa 11:13;
10,000 (myriados – un miriad, miriade): Apocalipsa 5:11; 9:16.
12,000 (dodeka hiliadon): Apocalipsa 7:5; 7:6; 7:7; 7:8; 21:16.
20,000 (dismyriades): Apocalipsa 9:16.
144,000 (hekaton tesserakonta tessares hiliades): Apocalipsa 7:4; 14:1; 14:3;

1.3 Genul literar al apocalipsei lui Ioan

În comparaţie cu genul apocaliptic general, Apocalipsa lui Ioan pare să aibă un caracter mixt. Este o combinaţie de scriere apocaliptică, de profeţie şi de epistolă. Ca atare, ea începe sub forma unui grup de epistole cu formă fixă şi se sfârşeşte ca o epistolă. Înăuntru, însă cuprinde viziuni majore, care constituie partea principală a cărţii. E. Schüssler Fiorenza observă următoarele: 

Autorul indică foarte clar că intenţionează să scrie o scrisoare pastorală publică adresată celor şapte Biserici din Asia Minor şi că el înţelege această epistolă ca pe „cuvintele profeţiei acesteia”. Totuşi, Apocalipsa nu are forma unei epistole sau a unei predici. Este dificil să identificăm genul literar complex pe care autorul l-a avut în minte atunci când a scris această carte. A vrut el să creeze o expunere de tip liturgic, sau o dramă, o epopee cosmică (mit), o carte profetică, sau o apocalipsă? Sau el s-a folosit de toate aceste genuri ca să umple schema generală epistolară iar aceasta din urmă reflectă intenţia sa literară adevărată?[footnoteRef:10] [10:  E. Schüssler-Fiorenza, The Book of Revelation: Justice and Judgment,  166. ] 


Despre modul de scriere a Apocalipsei, se poate afirma ca a parcurs două sau trei etape. Fiind o carte revelată, nu doar inspirată, apare clar că Ioan a transcris direct o parte din mesajele primite în timpul viziunii (viziunea are loc ziua, Duminica, în ziua Domnului, într-o stare specială numită „în Duhul”). Se poate foarte bine ca, în rest, naraţiunea să fi fost completată după încheierea viziunii. La acest punct, Ioan poate să fi scos în evidenţă anumite trăsături descriptive, detalii, sau numere, dar în mare el a urmărit schema generală a revelaţiei primite în timpul viziunilor. Astfel, structura generală a cărţii îşi are izvorul în viziunea primită, nu în intervenţia redacţională a lui Ioan. În final, este evident că introducerea (1:1-8) şi încheierea (22:18-21) au fost adăugate într-o a treia şi ultimă etapă de scriere a cărţii
 Ar trebui subliniat că, dintr-un punct de vedere creştin conservator, în ce priveşte selecţia şi coerenţa simbolurilor, aceasta se datorează în primul rând autorului divin care a facilitat şi construit viziunea şi perceperea ei, iar în al doilea rând, se poate admite că recunoaşterea şi descrierea simbolurilor îi aparţine lui Ioan, ca receptor al viziunii şi ca autor evreu cunoscător al simbolurilor din cărţile lui Daniel, Ezechiel, Isaia, Amos, precum şi a literaturii apocaliptice iudaice din perioada intertestamentală.
În final, se poate observa că Apocalipsa păstrează atât caracteristici apocaliptice (mesaj mediat de îngeri, viziune globală, interpretări de visuri etc.), cât şi caracteristici profetice, epistolare (mesaj direct, vizionar, introducere şi epilog epistolar).

Spre deosebire de apocalipsele apocrife, autorul Apocalipsei lui Ioan, din Noul Testament, poartă un nume clar, identificabil în paginile scrierii, iar revelaţia este bine localizată temporal şi geografic (Ioan se află în insula Patmos, în ziua Domnului, şi este „în Duhul”). Autorul primeşte viziunea direct din partea lui Isus cel înviat și glorificat (o analiză atentă, arată că, de fapt, Isus cel glorificat este autorul mesajului, cel puţin al introducerii Apocalipsei). Cartea nu vine din partea unui înger, ca alte apocalipse (deşi este adevărat că mai departe, în carte, Ioan va beneficia de ajutorul mai multor îngeri care îl vor călăuzi și îi vor explica revelațiile).
Autorul se prezintă pe sine ca Ioan (Rev 1:1, 4, 9; 2:8) şi este recunoscut ca Ioan, apostolul, de mulţi părinţi ai Bisericii. De exemplu, Iustin martirul (A.D. 139–161) se referă la Apocalipsa ca la lucrarea apostolului Ioan[footnoteRef:11]. Melito, episcop de Sardis (aprox. A.D. 171), dă o mărturie similară (Eusebius, Istoria Bisericii, 4.26, cf. Apoc. 3:1) etc. [11:   Iustin, Dialog cu Trypho, 308. (cf. Eusebius din Caesarea, Istoria Bisericii, 4.18).] 

Între Apocalipsa şi evanghelia lui Ioan există asemănări clare care indică acelaşi autor (motivul Exodului: referințe la mana din pustie, la apa vieţii; elemente de hristologie: Logos, miel, Fiul omului, Păstorul; teme teologice generale: lumină şi întuneric, învingător, călăuzire, păzirea poruncilor, mărturie, adevăr, semne etc.).﻿[footnoteRef:12]9﻿ [12: 9   S.S. Smalley, „John’s Revelation and John’s Community”; G:G. Ozanne, „Language of the Apocalypse,” 9.] 

Datorită neclarităţii mărturiei lui Papias din Hierapolis (110-120 dH), doi Ioani ar putea fi autorii, în general, ai lucrărilor ioanine, Ioan Apostolul şi un anume Ioan prezbiterul. Eusebius scrie, astfel, în Istoria Bisericii 3.29.2-4, şi îl citează pe Papias (cf. şi Istoria Bisericii, 7.25.12-16): 

Dacă cineva ar veni, şi a fost un urmaş al prezbiterilor, l-aş întreba despre învăţăturile prezbiterilor, ce a spus Andrei sau Petru, sau Filip, sau ce au spus Toma şi Iacov, sau Ioan ori Matei ori oricare altul dintre ucenicii Domnului; şi ce au spus Aristion şi Ioan prezbiterul, ucenicii Domnului.[footnoteRef:13]  [13:  Cf. D.E. Aune, Revelation 1-5:14. WBC 52a (Dallas, TX: Word, 2002), liii. Cf. şi A.D. 180, Irenaeus (Adv. Haer. 5.33.4).] 


Mărturia în favoarea apostolului Ioan, ca autor al Apocalipsei, este însă foarte puternică. În plus, secolul 20 a adus şi ideea unei comunităţi ioanine care ar fi lucrat la carte (un colectiv de autori). Această ipoteză a fost în mare parte abandonată însă, cu toate că o anumită echipă de lucru se pare că a existat în jurul apostolului Ioan.[footnoteRef:14] Oricare ar fi fost această echipă care putea fi putut include şi revizori (cum pare să fi fost cazul la scrierea evangheliei după Ioan), Apocalipsa lui Ioan lasă avertizări clare împotriva adăugărilor şi modificărilor ulterioare (22:18-19).  [14:   G.K. Beale, The book of Revelation: A commentary on the Greek text (34). Grand Rapids, MI; Carlisle, Cumbria: W.B. Eerdmans; Paternoster Press, 1999, 34-35.] 

Cea mai mare parte a comentatorilor înclină în direcţia acceptării unei datări târzii, adică sub Domiţian, în jurul anilor 95, în vreme ce o minoritate ar fi gata (din cauza unor personaje ca Nero şi a ameninţărilor lor, sau din cauza prezenţei unei teologii vechi, de tip primar) să accepte chiar şi o datare în jurul anilor 70, înainte de căderea Ierusalimului.[footnoteRef:15]  [15:   Beale, Revelation, 4; cu privire la datare, cf. J.A.F. Robinson, Redating the New Testament, Londra: 1976, 221–53; C. Rowland, The Open Heaven. A Study of Apocalyptic in Judaism and Early Christianity (New York, 1982) 403–13; J.C. Wilson, „The Problem of the Domitianic Date of Revelation”, NTS 39 (1993) 597-598; A.A. Bell, Jr., „The Date of John’s Apocalypse: The Evidence of Some Roman Historians Reconsidered”, NTS 25 (1978-79) 99-100; R.H. Charles, A Critical and Exegetical Commentary on the Revelation of St. John the Divine (ICC; Edinburgh 1920) II, 68-70; J.H. Ulrichsen, "Die sieben Haupter und die zehn Horner. Zur Datierung der Offenbarung des Johannes", ST 39 (1985) 1-20.] 

Cartea este construită pe ideea comunicării unei serii de viziuni pe care autorul, Ioan, o primeşte în timp ce era în insula Patmos, în prima zi a săptămânii, sub puterea Duhului Sfânt (în Duhul). Ioan nu este atât de mult autorul, cât secretarul care notează aceste viziuni. Sursa mesajului este Isus cel înviat, care apare cu o înfăţişare glorioasă, impresionantă. Mesajul lui se găseşte la începutul cărţii (cap. 1-3), dar şi la sfârşitul ei (cap. 22), între ele fiind cuprinse o serie de viziuni la care este invitat să ia parte de câtre un număr de îngeri sau fiinţe cereşti.
Genul scrierii este mixt, epistolar şi vizionar (apocaliptic, profetic), cu multe intervenţii de tip imnuri sau poezii. Unii comentatori o înţeleg ca pe o scrisoare pentru şapte destinatari, cu introduceri diferite, la care se ataşează o lungă viziune despre judecata omenirii şi despre venirea unui cer nou şi a unui pământ nou, a unui Ierusalim ceresc, ca răsplată pentru cei credincioşi.[footnoteRef:16]  [16:  În termeni moderni, ar putea fi un email cu şapte destinatari şi un ataşament vizionar.] 

Structura, în ansamblul ei, este guvernată de patru serii de câte şapte, cele şapte mesaje către şapte biserici reprezentative, plus trei serii de câte şapte evenimente care pot fi înţelese ca pedepse sau judecăţi (seria peceţilor, seria trâmbiţelor şi seria potirelor). Naraţiunea este plină de scene memorabile, prezentate cu ajutorul unor numere şi fiinţe simbolice, cu ajutorul unor culori simbolice şi a unor perioade de timp simbolice. 
Numerele simbolice cele mai folosite sunt 7 (desăvârşire divină, într-o relaţie armonioasă între Dumnezeu şi lumea oamenilor; prezenţă perfectă a lui Dumnezeu între oameni), 3 (perfecţiunea caracteristică Sfintei Treimi), 4 (lumea terestră în existenţa ei globală, cu patru puncte cardinale) şi 6 (cifra creaţiei, sau a recreerii lumii, sau a răzvrătirii omeneşti, deoarece reprezintă 7 fără 1, adică fără Dumnezeu şi încununarea spirituală a lucrării divine prin odihna din a şaptea zi a creaţiei). De asemeni, apar cu diferite semnificaţii şi cifrele 12 (religie organizată; adesea Israel, cu 12 seminţii, dar şi Biserica, cu 12 apostoli; 144,000, adică 12x12,000, care înseamnă un grup reprezentativ de oameni mântuiţi); 10 (putere, de orice fel, regalitate; ori 5 – o cifră a slăbiciunii pe care însă Dumnezeu o face puternică); 2 (mărturie; martori).
Interpretarea teologică a acestor viziuni este adesea dificilă din cauza simbolurilor pline de semnificaţie, din cauza pluralismului unor simboluri (mai multe semnificaţii în acelaşi text), din cauza funcţiei diferite a unor viziuni (viziuni despre trecut, viziuni despre  prezent, viziuni despre viitor, flash-back şi flash-forward, viziuni care vorbesc despre evenimente ce nu se află în ordine succesivă, adică nu descriu evenimente aflate în ordine cronologică).  




3.1 Structuri principale

Această subsecţiune urmăreşte de la simplu la complex subiectul structurii Apocalipsei. De departe, cartea se poate împărţi în trei subdiviziuni clare: o introducere, un cuprins şi o încheiere.

Prolog (1:1-8)
Viziune (1:9 - 22:5)
Încheiere (22:6-21)

Din punct de vedere al genurilor literare implicate în redactarea cărţii, se poate sugera o altă împărţire simplă, tot în trei părţi:

Cap. 1: Întâlnirea cu Isus cel înviat şi glorificat 
Dezvăluirea dată lui Isus Hristos de către Dumnezeu ca să arate credincioşilor săi, ceea ce se va întâmpla „în curând”. Ioan se află în insula Patmos, în ziua Domnului (duminica), în Duhul, şi îl vede pe Isus, în glorie, ca Fiu al omului. Gen literar epistolar, cu introducere narativ-istorică.

Cap. 2-3: Mesajul lui Isus către cele şapte Biserici
Prima serie majoră de şapte evenimente speciale, care descriu aici  mesajul lui Isus cel Glorificat către cele şapte biserici din Asia Mică: prima parte a mesajului, sub forma a şapte scrisori cu formă fixă,[footnoteRef:17] trimise către cele şapte biserici. Genul literar este eminamente  epistolar şi profetic. [17:   D. Mihoc, Epistolele Apocalipsei. Introducere, traducere şi comentariu, Sibiu: Teofania, 2003.] 


Cap. 4-22: Viziunile despre judecata pământului
Viziunile despre judecarea pământului şi despre reînnoirea universului (în mare, sunt trei serii de câte şapte judecăţi, adică o judecată divină completă asupra omenirii, în legătura ei cu Dumnezeu: judecata celor şapte peceţi, judecata celor şapte trâmbiţe, şi judecata celor şapte potire). Între seria trâmbiţelor şi a potirelor există încă o serie de şapte „semne mari” (posibil incluzând şi seria celor şapte potire, ca ultim semn). Cartea se încheie cu două capitole, 21-22, dedicate viziunilor despre viaţa nouă, binecuvântată a celor credincioşi, în universul cel nou, recreat, în noul Ierusalim. Genul este apocaliptic, narativ, cu reflexe epistolare în final.

Probabil că structura cea mai vizibilă şi cea mai uşor de reţinut – prin repetarea unei aceleiaşi cifre, este cea bazată pe cele patru serii de câte şapte evaluări şi judecăţi prezente în carte:

Introducere, scrisă de Ioan

Viziune iniţială: Isus cel înviat
Isus, în mijlocul celor şapte sfeşnice (şapte Biserici) şi are în mână şapte stele (lideri, îngeri, pastori); 1:1-8

Conţinut: 4 serii x 7 elemente fiecare

a.x7: Şapte scrisori de evaluare, către şapte Biserici

X3: Trei judecăţi progresive ale lumii, fiecare a câte şapte etape:[footnoteRef:18] [18:   Cele trei serii de câte şapte pot fi intrepretate fie ca serii succesive, egale în dimensiune temporală şi independente, fie ca serii cu o desfăşurare telescopică, adică etapa a şaptea cuprinde mereu următoarea serie de şapte etape. De asemeni, primele două serii de şapte (peceţile şi trâmbiţele) sunt construite după principiul 4+3, adică patru judecăţi terestre şi trei evenimente sau viziuni generale majore (ori trei semne majore; se simte, oricum, schimbarea registrului, de la primele patru, la ultimile trei).] 



b.x7. Judecata celor şapte peceţi
c.x7. Judecata celor şapte trâmbiţe
(plus pauză - x7: o serie şapte semne mari)
d.x7. Judecata celor şapte potire

Viziune finală:
Viziunea Ierusalimului ceresc şi mesajul lui Isus

Încheierea, scrisă de Ioan

Cartea este guvernată, aşadar, de patru serii evidente de câte şapte: şapte mesaje, plus trei judecăţi. Aceasta ar însemna o evaluare şi o judecare a întregului pământ, a întregii lumi create (cf. cifra 4), care începe cu Biserica şi se sfârşeşte cu întreaga omenire şi cu îngerii, în final apărând un cer nou şi un pământ nou, unde o omenire dreaptă va locui cu Dumnezeu pe vecie. Ca observaţie, se poate spune că între seria de şapte trâmbiţe şi începutul seriei de şapte potire cu urgii, apare o serie suplimentară de şapte semne mari (cap. 12-14), care însă nu sunt numerotate ca atare. Unii le privesc ca pe un intermezzo vizionar, care recapitulează principalele momente ale judecăţii pământului, punctează câteva elemente intermediare şi pregăteşte ultima etapă.

3.2 Structuri alternative

Apocalipsei i-au fost sugerate şi alte structuri, propuse de diverşi autori, printre care F. Just, A.Y. Collins, şi alţii.[footnoteRef:19] [19:  A.Y. Collins, The Apocalypse, Wilmington, DE: M. Glazier, 1979; idem,  „Revelation to John”, in HarperCollins Bible Dictionary, San Francisco: HarperCollins, 1996, 930-932; Ch.H. Talbert, The Apocalypse: A Reading of the Revelation of John, Louisville, KY: Westminster/John Knox, 1994,  vii; Wilfrid J. Harrington, Revelation, Collegeville: Liturgical Press, 1993,  22-23.] 

De exemplu, unii autori observă că viziunile pot grupate în două mari părţi: viziunile cărţii pecetluite şi viziunile cărţii deschise.
Adela Y. Collins propune o altfel de structură, în funcţie de imaginea sulului cărţii:

Prolog (1:1-8)
	Partea întâi:    Sulul este sigilat (1:9-11:19)
	Partea a doua: Sulul este deschis (12:1-22:5) 
Epilog (22:6-21)[footnoteRef:20] [20:  Collins,  Apocalypse.] 


Există şi variante mai dezvoltate ale acestei structuri:

Prolog (1:1-8)
	Introducere (1:1-3) 
	Praescriptio (1:4-6)
	Două mesaje profetice (1:7-8)

Comunicarea Revelaţiei (1:9 - 22:5)

A. Viziunea inaugurală (1:9 - 3:22): 
	Întâlnirea cu Isus cel Înviat (1:9-20). 
	7 scrisori în formă fixă către şapte biserici din
	Asia Mică (2:1 - 3:22):
		Efes (2:1-7); Smirna (2:8-11); Pergam 
		(2:12-17);  Tiatira (2:18-29); Sardis (3:1-6); 
		Filadefia (3:7-13);  Laodicea (3:14-22)

B. Viziunile cărţii pecetluite (4:1 - 11:19)
	Liturghia cerească (4:1-11) 
	Cartea pecetluită şi Mielul (5:1-14) 

	Judecata celor şapte peceţi (6:1 - 8:5)
	Primele 4 peceţi (6:1-8) 
	Peceţile 5 şi 6 (6:9-17) 
	
Intermezzo: două viziuni 
	    144,000 de israeliţi pecetluiţi (7:1-8)
	    Neamuri nenumărate, în alb (7:9-17)

	    A 7a pecete şi îngerul cu cădelniţă (8:1-5)

	Judecata celor şapte trâmbiţe (8:2 - 11:19) 
	   Primele 4 trâmbiţe (8:2-12) 
	   Cele trei mai „vaiete” sau nenorociri:
	   1-2 vaiete. A 5a şi a 6a trâmbiţă (8:13; 9:1-21) 

Intermezzo: două viziuni 
	   Îngerul cu o carte (10:1-11) 
	   Templul şi cei 2 martori (11:1-14) 
	
	    A 7a trâmbiţă (11:15-19)

C. Viziunile cărţii deschise (12:1 - 22:5) 
	(viziunile celui de al treilea „vaiet”)
     
Intermezzo: şapte semne „mari” ale judecăţii (12:1-15:4)
		1. Femeia, copilul şi balaurul (12:1-17) 
		2. Prima fiară, din mare (13:1-10) 
		3. A doua fiară, din pământ (13:11-18) 
		4. Mielul şi cei 144,000 (14:1-5) 
		5. Trei îngeri cu mesaje (14:6-13) 
		6. Viziunea Fiului Omului, secerişul final,
		 plus viziunea teascului (14:14-20) 
		7. Viziunea celor şapte îngeri cu şapte potire şi a
		mulţimii biruitoare, care cântă cântarea lui
		Moise şi a Mielului (15:1-4, sau 15:1-8 etc.)
	
Judecata celor şapte urgii (15:1 - 19:10) 
Cei şapte îngeri (15:1-8) 
Cele şapte potire ale urgiilor (16:1-21) 
Detaliu: distrugerea Babilonului (17:1 - 18:24)

Prostituata de pe fiara stacojie (17:1-18)[footnoteRef:21] [21:  Detaliile distrugerii Babilonului par să introducă o serie de şapte viziuni cu privire la judecata finală, care includ viziunea despre Marea prostituată, despre căderea Babilonului, despre sărbătoarea din ceruri, viziunea Cuvântului Victorios, Marea înfrângere, Împărăţia de „1000” de ani, Ultima victorie şi Judecata finală.] 

Căderea Babilonului (18:1-24)
        
Intermezzo: Sărbătoare în ceruri (19:1-10)
	
Judecata finală a răului (19:11 - 22:5) 
         a.Viziunea Cuvântului victorios(19:11-16)
         b. Marea înfrângere a popoarelor (prima răzvrătire,
        	prima înşelare masivă, 19:17-21) 
         c.Legarea diavolului şi împărăţia de 1000 ani (20:1-6) 
         d.Ultima răzvrătire (reluare sau a doua răzvrătire
masivă?), sfârşitul balaurului (20:7-10),
         e.Judecata finală (20:11-15) 
   
Viziunile lumii noi (21:1-22:5)
	Cer nou, pământ nou, 
	Ierusalim nou (21:1-8)
	Detaliu: Noul Ierusalim (21:9 - 22:5)


Concluzie (22:6-21)
	Mesaje profetice (22:6-20) 
	Benedicţie epistolară (22:21)

Alţi autori au remarcat Apocalipsa are o structură circulară, chiastică, cu anumite paralelisme interne:

A.  Prolog epistolar (1:1-8) 
  B.   Şapte mesaje către şapte Biserici (1:9 - 3:22) 
    C.   Hristos eliberatorul şi regele (4:1- 9:21)
      D.   Comunitatea profetică şi adversarii ei (10:1- 15:4) 
    C”.  Judecata Babilonului / Romei (15:5 - 19:10) 
  B”.   Judecată finală şi Mântuire (19:11 - 22:9) 
A”.  Epilog epistolar (22:10-21).[footnoteRef:22] [22:  E. Schüssler-Fiorenza, Invitation to the Book of Revelation, Garden City, NY: Doubleday, 1981, 7.] 


A.Y. Collins propune şi altă structură alternativă, bazată pe repetarea cifrei şapte.[footnoteRef:23]  [23:  A.Y. Collins, „Revelation to John,” in HarperCollins Bible Dictionary, San Francisco, CA: HarperCollins, 1996, 930-32.] 


I. Prolog (1:1-8)
	A. Prefaţă (1:1-3)
	B. Introducere epistolară (1:4-6)
	C. Profeţii (1:7-8)

II. Viziunea lui Hristos care dă şapte mesaje (1:9-3:22) 
	A. Viziunea lui Hristos (1:9-20)
	B. Şapte Mesaje (2:1-3:22)

III. Viziunea cerului şi seria celor şapte peceţi (4:1-8:5) 
	A. O viziune a lui Dumnezeu (4:1-11)
	B. O viziune despre Isus ca Miel (5:1-14)
	C. Cele şapte peceţi (6:1-8:5)

IV. Seria celor şapte trâmbiţe (8 -11:19)

V. O serie de şapte semne mari, fără denumire specială (12:1-15:4)

VI. Seria celor şapte potire şi Babilonul (15:1-19:10) 
	A. Şapte potire (15:1-16:20)
	B. Judecata Babilonului (17:1-19:10)

VII. Seria de şapte viziuni despre Ierusalim (19:11-22:5) 
	A. Şapte viziuni fără nume special (19:11-21:8) 
	B. Ierusalim (21:9-22:5)

VIII. Epilog (22:6-21)
	A. Vorbe de înţelepciune (22:6-20)
	B. Benedicţie (22:21)

Bineînţeles, seriile de şapte sunt o caracteristică de bază a Apocalipsei şi mai mulţi autori au fost fascinaţi de succesiunea lor. 
În continuare prezentăm o structură inspirată după Ch. H. Talbert şi J. M. Ford, care subliniază intens prezenţa seriilor de 7, dar într-o manieră oarecum neaşteptată:
 
Prolog (1:1-8): Titlu şi introducere

Şapte scrisori către şapte Biserici (1:9-3:22)

Şapte viziuni ale sfârşitului (4:1--22:5)

4:1--8:1 Cele şapte peceţi
8:2--11:18 Cele şapte trâmbiţe
11:19--13:18 Rădăcinile şi rolul imperiului roman
14:1-20  Cei şapte agenţi ai judecăţii finale 
15:1--16:21 Cele şapte urgii  
17:1--19:5 Rolul şi rezultatea imperiului roman 
19:6--22:5 Finalul civilizaţiei umane

Epilog (22:6-21)[footnoteRef:24] [24:  Împărţirea se foloseşte de ideile lui Ch.H. Talbert, The Apocalypse: A Reading of the Revelation of John, Louisville, KY: Westminster, John Knox, 1994; vii, dar nu le preia identic.] 


Diverşi autori au propus şi alte structuri. Adevărul este că seriile de semne şi evenimente din Apocalipsa pot suporta şi alte sisteme de ordonare (rămâne însă problema relevanţei lor şi, bineînţeles, a măsurii în care reflectă nu doar structura perceptibilă a textului ci şi cea intenţionată sau subliniată de autor). Un astfel de exemplu ar fi cel al J. M. Ford care scoate în evidenţă prezenţa unor serii alternative de câte şase şi, respectiv, şapte, evenimente sau viziuni care marchează judecata lumii.[footnoteRef:25] [25:  J. M. Ford, Revelation, Anchor Bible 38; Garden City, NY: Doubleday, 1975,  46-50, reluând o idee a lui R. J. Loenertzop, The Apocalypse of St. John, trad. H. J. Carpenter, London: Sheed & Ward, 1947. Datele sunt luate din prezentarea lui F. Just, S.J.,  la zi în Feb. 23, 1999.] 


Introducere preliminară (1 :1-8)

Introducere avansată, viziunea lui Hristos (1:9-20)

Şapte profeţii către şapte Biserici (2 :1-3 :22)

1. Efes, 2:1-7
2. Smirna, 2:8-11
3. Pergam, 2:12-17
4. Tiatira, 2:18-29
5. Sardes, 3:1-6
6. Filadelfia, 3:7-13
7. Laodicea, 3:14-22

Prolog la viziunea judecaţii finale, 4-5.

Seria 1: un sextet
1) Calul alb 6:1-2
2) Calul roşu 6:3-4
3) Calul negru 6:5-6
4) Calul gălbui 6:7-8
5) Viziunea sufletelor sub altarul ceresc 6:9-11 
6) Cutremurul 6:12-17



Seria 2: un sextet
1) Pământul ia foc 8:7
2) Marea se transformă în sânge, 8:8-9 
3) Râurile devin amare, 8:10-11 
4) Stelele îşi pierd strălucirea, 8:12-13 
5) Plaga lăcustelor, 9:1-12
6) Plaga călăreţilor, 9:13 - 11:14

Seria 3: sextetul celor 6  semne mari (intermezzo)
1) Femeia cu copil, 12:1-2
2) Dragonul, 12:3-6
3) Fiara din mare, 13:1-10 
4) Fiara de pe pământ, 13:11-18 
5) Mielul şi fecioarele, 14:1-5
6) Cei şapte îngeri, şi unul ca un fiu al omului, 14:6-20

Seria 4: septetul potirelor cu cele şapte urgii
1) Potirul vărsat pe pământ, 16:2
2) Potirul vărsat în mare, 16:3
3) Potirul vărsat peste ape, 16:4-7
4) Potirul vărsat peste soare, 16:8-9
5) Potirul vărsat peste tronul fiarei, 16:10-11 
6) Potirul vărsat peste Eufrat, 16:12-16 
7) Potirul vărsat în aer,

Seria 5: un sextet
1) Descrierea Babilonului, 17:14 
2) Eplicarea Babilonului, 17:7-18 
3) Căderea Babilonului, 18:1-8
4) Plângerea Babilonului, 18:9-20 
5) Pedepsirea finală a Babilonului, 18:21-24 
6) Cântecul de laudă la căderea Babilonului şi nunta mielului, 19:1-10

Seria 6: un sextet
1) Călăreţul pe calul alb, 19:11-16 
2) Ospăţul Domnului, 19:17-18
3) Capturarea celor două fiare, 19:19-21 
4) Îngerul adâncului, 20:1-3
5) Prima înviere, 20:4-10
6) Judecata finala, 20:11-15		

Epilog, 21-22.

Structura propusă de J.M. Ford nu este însă foarte convingătoare. Una din obiecţiile care i se pot aduce este ignorarea importanţei deosebite a cifrelor şapte, patru, trei, în Apocalipsa. Cartea afirmă clar existenţa a şapte peceţi, şapte trâmbiţe, şapte potire. Motivul pentru care J.M. Ford alege cu predilecţie serii de câte şase evenimente pare dificil de înţeles. Ea păstrează, totuşi, serii de câte şapte viziuni pentru consemnarea mesajelor profetice ale lui Isus către cele şapte Biserici, şi pentru judecata finală (pedepsele celor şapte potire). Ideea Apocalipsei lui Ioan este că Dumnezeu judecă în mod desăvârşit, divin (cifra 3) creaţia sa, oamenii (cifra 4, a pământului, şi 6, a omenirii fără Dumnezeu) şi universul prezent, infestat de răutate şi păcat (cf. cifra 7, a creaţiei).

3.3. Precizări despre natura structurii narative

Ar trebui remarcat, în primul rând, că localizarea autorului Apocalipsei, a apostolului Ioan, pare să fie dublă (eventual, simplă). Cu alte cuvinte, în Apocalipsa 1-3, Ioan se află pe insula Patmos, în „Ziua Domnului” (probabil, duminica – altfel, se putea folosi cuvântul „sabbat”), și că era într-o stare spirituală de răpire sufletească (o experiență spirituală de tip viziune sau transă). În a doua parte, în Apocalipsa 4-22, autorul primește o viziune lungă, în mai multe părți, observată dintr-un alt loc, un loc de tip ceresc, pentru că el spune că a fost chemat de un înger să urce în ceruri, iar Ioan a ajuns îndată acolo, „în Duhul” (în limba greacă nu este folosită expresia din versiunea Cornilescu, „am fost răpit”). Așadar, avem două localizări: în Patmos, duminica, în Duhul, și undeva în ceruri, tot în Duhul (deși aceasta, a doua, poate fi, tot în Patmos, în timpul unei viziuni, și atunci avem o singură localizare cu două viziuni). 
Avem, astfel, două viziuni principale. Prima viziune este apariția lui Isus cel înviat, care vorbește cu Ioan și transmite prin el șapte mesaje către șapte biserici reprezentative (1-3). Cea de-a doua viziune este viziunea judecății lumii (4-22), în trei serii succesive de judecăți pe pământ (4-19), apoi prin judecata finală undeva în ceruri – sau tot pe pământ (20, după viziunea miei de ani), urmată de viziunea unui cer nou și a unui pământ nou (21-22). 
Din punct de vedere narativ, există două planuri ale desfășurării viziunilor din secțiunea a doua, 4-22. Un plan este planul ceresc (unde există un templu și o slujbă la templu, după modelul Vechiului Testament; acolo există un altar și slujește o echipă de îngeri, însoțiți de diverși participanți: patru ființe vii, 24 de bătrâni, o mulțime de suflete de martori – martiri). 
Al doilea plan este planul pământesc, al universului material, unde are loc drama judecăților. Aici cad stele, sunt dezlegate duhuri, oamenii suferă, mediu este afectat de multe fenomene negative, iar în final Babilonul conducerii omenești lipsite de credință este distrus, împreună cu aruncarea în iazul de foc a lui Satan, a fiarei și a profetului mincinos (Antihrist).  


            Templul ceresc                                perspective eterne


                       Liturghie                              judecăți pe pământ
                       în ceruri                               (evenimente)



                 Pamânt și stele                            perspectivă istorică
                                                                     temporală


O problemă interesantă de interpretare apare în relația eternitate – timp istoric (terestru), pentru că din eternitate accesul prin viziune la evenimentele de pe pământ este simultan atât pentru trecut, cât și pentru prezent sau viitor. De aceea se pune foarte serios întrebarea dacă întreaga prezentare este în succesiune cronologică strictă sau relativă. Într-adevăr, pot exista viziuni despre trecut, despre prezent (prezentul lui Ioan) și despre viitor, dintre care unele pot fi dublate (repetate) din perspective diferite, deși este vorba de un singur și același eveniment. Așadar, putem avea inversiuni cronologice, în timp ce viziunile sunt așezate în progresie sau succesiune narativă. Succesiunea narativă nu înseamnă în mod necesar și succesiune cronologică. Pe de altă parte, putem avea „dublete” sau „multiplete” adică viziuni despre același eveniment care apar de două ori, sau de mai multe ori. Exemplul clasic ar fi dispariția pământului vechi și a cerului vechi, și apariția unui cer nou și a unui pământ nou, în Apocalipsa 6:12-17 (mai ales 6:14) și Apocalipsa 21:1. 


viziuni despre trecut                            viziuni despre viitor   
(flash-back)                                             (flash-forward)




          Templul ceresc                                  eternitate



            Slujbă în ceruri                              judecăți pe pământ
                                        

            Pamânt și stele                               istorie în timp                                                      




În ce privește progresia cronologică a seriilor de judecăți avem două modele principale, modelul succesiunii cronologice stricte și modelul focalizării succesive.
Modelul succesiunii cronologice stricte presupune că evenimentele sunt înlănțuite unele de altele, adică seria de șapte peceți este urmată după o pauză (intermezzo) de seria de șapte trâmbițe ale judecății, iar după altă pauză, aceasta este urmată de seria celor șapte potire ale mâniei lui Dumnezeu, care reprezintă judecățile finale asupra pământului și asupra locuitărilor săi necredincioși.





              Șapte                  Șapte             Șapte
              Peceți               trâmbițe           potire

[image: E:\Lucrari teologice\apocalipsa\eschatology\chain_link_3.png]



Modelul focalizării succesive, sau modelul efectului de zoom, consideră că a șaptea judecată devine mai detaliată, în trei etape, etapa doi și trei incluzând fiecare câte alte șapte sub-etape (modelul „șapte în șapte în șapte”).

